พบผู้ติดเชื้อไวรัสกลายพันธุ์ 'โอมิครอน' เพิ่มในเนเธอร์แลนด์-ออสเตรเลีย 
Concern over the variant has prompted many countries to restrict or ban travel from southern African countries
ก่อนหน้านี้ ทางการออสเตรเลียเพิ่งเปิดเผยว่าพบผู้ติดเชื้อไวรัสสายพันธุ์เดียวกันนี้ 2 คนที่เพิ่งเดินทางมาถึงสนามบินในนครซิดนีย์ โอมิครอน ถือเป็นเชื้อโคโรนาไวรัสกลายพันธุ์ตัวที่ 5 ที่องค์การอนามัยโลกจัดให้เป็น "สายพันธุ์น่ากังวล" ซึ่งพบครั้งแรกในแอฟริกาใต้ และเชื่อว่าเป็นสาเหตุที่ทำให้จำนวนผู้ติดเชื้อในแอฟริกาใต้เพิ่มขึ้นอย่างรวดเร็วในช่วงที่ผ่านมา นักวิทยาศาสตร์ระบุว่า เชื้อไวรัสสายพันธุ์ใหม่นี้มีการกลายพันธุ์ที่โปรตีนหนามมาแล้ว ราว 30 ครั้ง และนักวิทยาศาสตร์เกรงว่าอาจมีส่วนทำให้เชื้อไวรัสนี้ติดต่อได้อย่างรวดเร็ว แต่ยังไม่สามารถระบุได้ว่ามีอันตรายมากน้อยแค่ไหน ก่อนหน้านี้ มีการค้นพบผู้ติดเชื้อไวรัสนี้แล้วในอิสราเอล ฮ่องกง และหลายประเทศในยุโรป ทางด้านนายแพทย์แอนโธนี เฟาชี่ ผอ.สถาบันโรคภูมิแพ้และโรคติดเชื้อแห่งชาติของสหรัฐฯ กล่าวต่อรายการ ของสถานีโทรทัศน์เอบีซีว่า ตนจะไม่แปลกใจหากพบว่าเชื้อไวรัสโอมิครอนได้มาถึงอเมริกาแล้ว และว่าดูเหมือนไวรัสกลายพันธุ์ตัวนี้จะสามารถติดต่อกันได้ง่ายกว่าสายพันธุ์อื่น นายแพทย์เฟาชี่ กล่าวว่า นักวิทยาศาสตร์กำลังพยายามศึกษาว่า โอมิครอนมีอันตรายมากน้อยแค่ไหนและวัคซีนที่มีอยู่จะใช้ได้ผลหรือไม่ โดยคาดว่าจะสามารถหาคำตอบได้ในช่วงสองสัปดาห์ข้างหน้า ผู้เชี่ยวชาญด้านสาธารณสุขผู้นี้ยังกล่าวกระตุ้นให้ประชาชนออกไปรับวัคซีนเข็มกระตุ้นหรือบูสเตอร์มากขึ้น เพื่อป้องกันตนเองจากเชื้อโคโรนาไวรัสกลายพันธุ์ต่าง ๆ ด้วย